Document ID: /roh_data/filtered/fineweb-2-filterrobots_roh.jsonl.gz/22559

Il 2018 han gist quatter vischins inoltrà in recurs cunter il project dal hotel Flaz, la dretgira administrativa ha però refusà quel. Ussa è quest recurs davant il Tribunal federal. Tenor il hotelier Kurt Baumgartner, che posseda ulteriurs trais hotels en Engiadina Bassa, spetgian ins ina decisiun ils proxims 12 mais. A chaschun da la maisa radunda a Puntraschigna ha el preschentà ses project ed infurmà ch'el restia vinavant cun grond engaschament vid la realisaziun dal hotel Flaz a Puntraschigna malgrà quels obstachels.
L'idea dal hotel Flaz saja la suandanta: In hotel simpel per famiglias, nua ch'il bab da 55 onns vegn cun sia figlia da 18 onns en vacanzas e chatta in'infrastructura ideala per far vacanzas nuncumplitgadas. E tut tenor vegnia la figlia pli tard puspè enavos e stat lura en in hotel da quatter u tschintg stailas.